РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број 06-2/75-25

5. јун 2025. године

Б е о г р а д

ЗАПИСНИК

28. СЕДНИЦЕ ОДБОРА ЗА ФИНАНСИЈЕ, РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА,

ОДРЖАНЕ 5.ЈУНА 2025. ГОДИНЕ

Седница је почела у 11,00 часова.

Седницом је председавао Верољуб Арсић, председник Одбора.

Седници су присуствовали чланови Одбора: Светлана Милијић, Никола Радосављевић, Тијана Давидовац, Ненад Крстић, Душан Бајатовић, Ило Михајловски, Бранко Павловић, Душан Никезић, Пеђа Митровић и Мирослав Алексић.

Седници су присуствовали заменици чланова Одбора: Јасмина Палуровић и Никола Лазић (заменик Ане Белоице Мартаћ).

Седници нису присуствовали чланoви Одбора: Акош Ујхељи, Војислав Вујић, Ненад Митровић и Владимир Јелић, нити њихови заменици.

На позив председника, седници су присуствовали представници Агенције за спречавањекорупције:Верка Атанасковић, заменик директора Агенције и Наташа Божић, секретар Агенције; представници Фискалног савета:Благоје Пауновић, председник Савета и Бојан Димитријевић, члан Савета; представници Комисије за контролу државне помоћи: Драгица Јорговић, вршилац функције председника Комисије, Лука Милошевић, члан Савета Комисије и Милица Којић, руководилац стручне службе у Комисији.

На предлог председника, Одбор је већином гласова (девет гласова за, двоје уздржаних) утврдио следећи

Д н е в н и р е д:

1. Разматрање Извештаја о раду Агенције за спречавање корупције за 2024. годину, који је поднела Агенција за спречавање корупције (број 02-554/25 од 21. марта 2025. године);

2. Разматрање Извештаја о раду Фискалног савета за 2024. годину, који је поднео Фискални савет (број 02-602/25 од 31. марта 2025.);

3. Разматрање Извештаја о раду Комисије за контролу државне помоћи за 2024. годину, који је поднела Комисија за контролу државне помоћи (број 02-645/25 од 3. априла 2025. године).

Пре преласка на рад по утврђеним тачкама дневног реда, Одбор је већином гласова (девет гласова за, један уздржан, двоје није искористило право гласа), без примедби, усвојио записник са 26. седнице Одбора и такође већином гласова (девет гласова за, двоје уздржаних, један није искористио право гласа) без примедби, усвојио записник са 27. седнице Одбора.

**ПРВА ТАЧКА ДНЕВНОГ РЕДА:** **Разматрање извештаја о раду Агенције за спречавање корупције за 2024. годину**

Председник Одбора подсетио је да је чланом 39. став 1. Закона о спречавању корупције прописано да Агенција подноси годишњи извештај о свом раду Народној скупштини најкасније до 31. марта текуће године за претходну годину и да је Агенција за спречавање корупције, у складу са законом, поднела Народној скупштини Извештај о раду за 2024. годину.

Уводне напомене о Извештају о раду Агенције за спречавање корупције за 2024. годину дала је Верка Атанасковић, заменик директора Агенције. Она је навела да се средства за рад Агенције обезбеђују из буџету Републике Србије као и на основу два закона која Агенција примењује у свом, раду а то су Закон о спречавању корупције и Закон о финансирању политичких активности.

На основу Закона о буџету за 2024.годину, извора из буџетске резерве и изменама и допунама Закона о буџету, укупна средства за рад Агенције износила су 396,55 милиона динара. Највећи део средства трошен је на плате, накнаде запосленима и на ангажована лица.

На основу поднетих прекршајних захтева Агенције, због кршења Закона о спречавању корупције, Закона о лобирању и Закона о финансирању политичких активности, прекршајни судови су изрекли прекршаје у износу од 18,9 милиона динара од којих је у 2024. години наплаћено 7,2 милиона динара. У току 2024.године на основу прекршајних пресуда којима је изречено кривично дело за неке поступке и незаконите радње политичким субјектима a у складу са својим надлежностима, Агенција је донела 29 решења о губитку права на добијање средства из извора намењених за редован рад политичким странкама.

У дискусији су учествовали: Мирослав Алексић, Пеђа Митровић, Верољуб Арсић, Ненад Крстић, Душан Никезић и Никола Радосављевић, чија су излагања тонски снимана.

Одбор је, већином гласова (10 гласова за, два против), одлучио да, након разматрања Извештаја о раду Агенције за спречавање корупције за 2024. годину, у складу са чланом 238. став 2. Пословника Народне скупштине, упути Народној скупштини Извештај са Предлогом закључка који гласи:

ЗАКЉУЧАК

поводом разматрања Извештаја о раду Агенције за спречавање корупције за 2024. годину

1. Прихвата се Извештај о раду Агенције за спречавање корупције за 2024. годину.

2. Овај закључак објавити у „Службеном гласнику Републике Србије“.

Одбор је, већином гласова (девет за, три против) одлучио да предложи Народној скупштини да Предлог закључка поводом разматрања Извештаја о раду Агенције за спречавање корупције за 2024. године разматра по хитном поступку, у складу са чланом 167. Пословника Народне скупштине.

За известиоца Одбора и представника предлагача на седници Народне скупштине одређен је Верољуб Арсић, председник Одбора.

**ДРУГА ТАЧКА ДНЕВНОГ РЕДА:** **Разматрање Извештаја о раду Фискалног савета за 2024. годину**

Председник Одбора подсетио је присутне чланове и заменике чланова Одбора на одредбу члана 92а Закона о буџетском систему којом је прописано да је Фискални савет за обављање послова из своје надлежности одговоран Народној скупштини. Сагласно наведеном члану Закона о буџетском систему, Фискални савет поднео је Народној скупштину Годишњи извештај о свом раду за 2024.годину.

Благоје Пауновић, председник Фискалног савета, детаљно је образложио Извештај о раду Фискалног савета за 2024. годину. Истакао је да је Фискални савет током 2024.године израдио седам извештаја, од чега су три оцене на предложене законе и измене Закона о буџету, односно о завршном рачуну Републике и два мишљења на нацрт и ревидирану Фискалну стратегију за период 2025-2027.година. Осим ових седам извештаја, Фискални савет се бавио и читавим низом различитих тематских истраживања, од којих су два најзначајнија, а то су истраживања политике јавних инвестиција и истраживање механизма флексибилности коју извршна власт има након усвајања буџета, конкретно, истраживање које је било повезано са текућом буџетском резервом и процесом ребаланса самог буџета.

У дискусији су учествовали: Душан Никезић, Пеђа Митровић и Бранко Павловић , чија су излагања тонски снимана.

Одбор је, већином гласова (10 гласова за, један против, један није искористио право гласа ) одлучио да, након разматрања Извештаја о раду Фискалног савета за 2024. годину, у складу са чланом 237. став 4. Пословника Народне скупштине, упути Народној скупштини Извештај са Предлогом закључка који гласи:

ЗАКЉУЧАК

поводом разматрања Извештаја о раду Фискалног савета за 2024. годину

1. Прихвата се Извештај о раду Фискалног савета за 2024. годину.

2. Овај закључак објавити у „Службеном гласнику Републике Србије“.

Одбор је, већином гласова (осам за, три против, један није искористио право гласа) одлучио да предложи Народној скупштини да Предлог закључка поводом разматрања Извештаја о раду Фискалног савета за 2024. годину разматра по хитном поступку, у складу са чланом 167. Пословника Народне скупштине.

За известиоца Одбора и представника предлагача на седници Народне скупштине одређен је Верољуб Арсић, председник Одбора.

**ТРЕЋА ТАЧКА ДНЕВНОГ РЕДА:** **Разматрање Извештаја о раду Комисије за контролу државне помоћи за 2024. годину**

Драгица Јорговић, вршилац функције председника Комисије, образложила је Извештај о раду Комисије за контролу државне помоћи за 2024. годину.

Вршилац функције председника Комисије је истакла да је у току 2024.године измењен Правилник о унутрашњем уређењу и систематизацији радних места, који је створио основ за појачавање кадровског капацитета Комисије.

Законом о буџету за 2024. годину за рад Комисије планирана су средства у износу од 97,8 милиона динара и након измене Закона о буџету износила су 101,56 милиона динара. Комисија је за свој рад утрошила 91,6 милиона динара односно 90% планираних средатава. Највећи део расхода се односи на плате и доприносе, социјална давања запосленима, за сталне трошкове -енргетски трошкови, комунални трошкови, средства за закуп пословног простора.

Дискусије по овој тачки дневног реда није било.

Одбор је, већином гласова (10 гласова за, два против), одлучио да, након разматрања Извештаја о раду Комисије за контролу државне помоћи за 2024. годину, у складу са чланом 237. став 4. Пословника Народне скупштине, упути Народној скупштини Извештај са Предлогом закључка који гласи:

ЗАКЉУЧАК

ПОВОДОМ РАЗМАТРАЊА ИЗВЕШТАЈА О РАДУ КОМИСИЈЕ ЗА КОНТРОЛУ ДРЖАВНЕ ПОМОЋИ ЗА 2024. ГОДИНУ

1. Прихвата се Извештај о раду Комисије за контролу државне помоћи за 2024. годину.

2. Овај закључак објавити у „Службеном гласнику Републике Србије“.

Одбор је, већином гласова (девет за, три против) одлучио да предложи Народној скупштини да Предлог закључка поводом разматрања Извештаја о раду Комисије за контролу државне помоћи за 2024. годину разматра по хитном поступку, у складу са чланом 167. Пословника Народне скупштине.

За известиоца Одбора и представника предлагача на седници Народне скупштине одређен је Верољуб Арсић, председник Одбора.

|  |
| --- |
|  |

Седница је завршена у 13,10 часова.

Седница је тонски снимана.

СЕКРЕТАР ПРЕДСЕДНИК

Тијана Игњатовић Верољуб Арсић